Fiteny ao Roanda
Ny fiteny ao Roanda dia ahitana indrindra ny fiteny kiniaroanda, ny fiteny frantsay, ny fiteny anglisy ary ny fiteny soahily. Ny fiteny kiniaroanda (izay ao amin' ny fianakaviam-piteny banto) sy ny fiteny frantsay ary ny fiteny anglisy no fiteny ôfisialin' i Roanda. Ny fiteny soahily izay fiteny ifaneraseran’ ny vahoaka ao Afrika Atsinanana dia tenenina ao Roanda koa. Mihalany kosa ny mpampiasa ny fiteny neerlandey.

Fiteny afrikana

Ny fiteny kiniaroanda 
Ny 99,38%n' ny mponina dia miteny kiniaroanda tamin' ny taona 2002. Fitenim-pirenena izy ao Roanda, izay ahitana fiovana isam-paritra, indrindra ao avaratra sy ao atsimon' ilay firenena. Marihina fa tenenina ao amin' ny tapany atsimon' i Oganda sy ao amin' ny tapany avaratra-andrefan' i Tanzania ary ao amin' ny tapany atsinanan' ny Repoblika Demôkratikan' i Kôngô koa ity fiteny ity.

Ny fiteny soahily 
Tamin' ny volana Febroary 2017 dia nolanin’ ny Antenimieram-pirenena roandey ho fitenim-pirenena koa ny fiteny soahily noho ny fisian' ny Roandey niverina avy any amin' ny firenena miteny soahily any atsinanana taorian' ny fandripahana. Tamin’ ny taona 2002 dia miteny soahily ny 2,97 %n' ny Roandey.

Fiteny eorôpeana

Ny fiteny frantsay 
Tamin’ ny taona 2002 dia 3,87 % no miteny frantsay. Tamin' ny taona 2012 dia miteny frantsay ny 11,4 %n' ny Roandey. Tamin' ny taona 2014, araka ny tatitry ny Fikambanana Iraisam-pirenena Momba ny Frankôfônia (OIF), dia 6 %n' ny Roandey no miteny frantsay. Hatramin' ny Desambra 2014, ny vola faratsa roandey (franc rwandais) vaovao dia tsy misy soratra afa-tsy amin' ny teny anglisy sy amin' ny teny kiniaroanda, nanjavona ny teny frantsay

Ny fiteny anglisy 
Ny disadisa teo amin' i Roanda sy i Frantsa hatramin' ny nisian' ny fandripahana tamin' ny taona 1994 sy ny fiverenan' ny Totsy maro avy any Oganda miteny anglisy sy soahily ary ny fiarahan' i Roanda amin' i Etazonia dia nanosika ny fitondram-panjakana hanao ny fiteny anglisy ho fitenim-pirenena nanomboka tamin' ny taona 2003. Tamin' ny taona 2002 dia 1,95 %n' ny Roandey no miteny anglisy. Nanomboka tamin' ny taona 2010 dia saika ny fiteny anglisy irery no fiteny enti-mampianatra ao Roanda. Naverina ho fiteny enti-mampianatra ny fiteny frantsay manomboka amin' ny kilasy fahefatra ao amin' ny ambaratonga voalohany. Tamin' ny taona 2012 dia miteny anglisy ny 14,7 %n' ny Roandey.

Ny fiteny neerlandey 
Mihalana ny mpampiasa ny fiteny neerlandey ao Roanda.

Jereo koa 

 Tantaran' i Roanda
 Jeôgrafian' i Roanda